section_heading: Šezdesete
paragraph_text: Promijenili su diskografsku kuću u 'Warner Bros' i nastavili nizati hitove. Prvi u nizu hitova bio im je "Cathy's Clown" koji se odmah popeo na vrh top ljestvica. U njemu su se braća Don i Phil pojavili kao skladatelji. Ova ploča prodana je u osam milijuna primjeraka i postala je njihova najbolje prodavana ploča. Slijedile su uspješnice poput: "So Sad (To Watch Good Love Go Bad)" (1960.) (Pop #7), "Walk Right Back" (1961.) (Pop #7), "Crying In The Rain" (1962.) (Pop #6), i "That's Old Fashioned" (1962.) (Pop #9). U međuvremenu i njihova stara diskografska kuća 'Cadence Records' nastavila je izdavati 'Everly Brotherse', pa su i s njima imali hitove kao što su: "When Will I Be Loved" (skladana od Phila Everlya) (Pop #8), i "Like Strangers"(Pop #40), ali ubrzo po potpisivanju ugovora s 'Warner Brothers', Everlyji su se razišli s dotadašnjim menadžerom Wesleyjem Roseom, koji je otišao voditi glazbenu izdavačku kuću 'Acuff-Rose'. Ubrzo im je uskraćena suradnja sa skladateljima kuće 'Acuff-Rose', među kojima su bili i tvorci njihovih najvećih hitova, bračni par Felice i Boudleaux Bryant. Everlyji su probali s novim skladateljskim imenima pa i s vlastitim skladbama, ali njihov posljednji veliki uspjeh ostao je hit iz 1962. "That's Old Fashioned", nakon toga se više nisu uspjeli popeti na ljestvicu trideset najpopularnijih skladaba u Americi. Veće uspjehe imali su u Britaniji, Kanadi i Australiji.